**ГОДИШЊИ ПРОГРАМ РАДА**

**Управне инспекције - Управног инспектората за 2020. годину**

I

 Управни инспекторат, као орган управе у саставу Министарства државне управе и локалне самоуправе, преко управних инспектора у 2020. години обављаће следећe послове:

 1) Инспекцијски надзор над применом прописа којима се уређује Јединствени бирачки списак, у оквиру којег ће се нарочито надзирати ажурирање делова јединственог бирачког списка за подручја јединица локалне самоуправе од стране општинских односно градских управа који тај посао обављају као поверени посао државне управе;

 2) Инспекцијски надзор над применом прописа о удружењима;

 3) Инспекцијски надзор над применом прописа којима се уређује канцеларијско пословање;

 4) Инспекцијски надзор над применом прописа којима се уређује инспекцијски надзор, у оквиру којег ће се нарочито надзирати поступак инспекцијског надзора и испуњеност услова за рад од стране службених лица овлашћених за вршење инспекцијског надзора;

 5) Инспекцијски надзор над применом прописа којима се уређује намена, садржина, изглед и употреба печата;

 6)  Инспекцијски надзор над применом прописа којима се уређује изглед и употреба грба и заставе Републике Србије;

 7) Инспекцијски надзор над применом прописа којима се уређује службена употреба језика и писама.

II

Управни инспектори инспекцијске надзоре предвиђене у делу I овог програма вршиће сагласно својој надлежности као редовне и то: надзоре из тачке 1) у градским односно општинским управама, надзоре из тачке 3) у управним окрузима и органима јединица локалне самоуправе, надзоре из тач. 4) и 7) у органима јединица локалне самоуправе, надзоре из тачке 5) у управним окрузима, органима аутономних покрајина и јединица локалне самоуправе и надзоре из тачке 6) у органима аутономних покрајина и јединица локалне самоуправе.

Инспекцијски надзори из тачке 2) вршиће се у удружењима као ванредни у складу са Закључком Владе о усвајању Акционог плана за спровођење препорука из Процене ризика за прање новца и Процене ризика за финансирање тероризма и планом Координационе комисије Владе, образоване за усклађивање, односно координацију инспекцијског надзора у Републици Србији.

Контролним инспекцијским надзорима утврђиваће се извршење предложених, односно наложених мера.

Ванредни инспекцијски надзори у току 2020. године спроводиће се у случајевима када на потребу таквог надзора указују промењене околности у односу на Годишњи програм рада или по основу иницијатива или предлога органа, односно по представкама грађана и правних лица.

III

Годишњи програм рада управне инспекције – Управног инспектората усмерен је ка обезбеђивању поштовања начела законитости у раду надзираних органа, заштити јавног и приватног интереса и ефикасном и благовременом извршавању прописима утврђених обавеза.

Годишњи програм рада управне инспекције реализоваће управни инспектори у току 2020. године, непосредним и посредним увидом у услове и начин рада у надзираним органима, предлагањем односно налагањем мера за отклањање утврђених незаконитости, неправилности и недостатака у раду, као и превентивним деловањем.

У циљу реализације Годишњег програма рада управне инспекције – Управног инспектората и праћења показатеља учинка, управни инспектори спроводиће редовне, ванредне и контролне инспекцијске надзоре и пратити ниво извршења предложених односно наложених мера.

IV

Годишњи програм рада управне инспекције – Управног инспектората за 2020. годину реализоваће се по налогу директора – главног управног инспектора.